Subject: Cao Cao: Three Poems

From: <[email-masked]>
Date: Tue, 25 Jan 1994 18:42:53 CST

索性将极喜欢的三首曹诗都贴这儿了。诸位于此可见曹操风采之
一斑。这样的诗篇，这样的气魄，天下几人有？

　　　　　　　　短歌行　　　　　　曹操

　　对酒当歌，人生几何？譬如朝露，去日苦多。概当以慷，忧思难忘。
何以解忧，唯有杜康。青青子衿，悠悠我心。但为君故，沉吟至今。呦
呦鹿鸣，食野之苹。我有嘉宾，鼓瑟吹笙。明明如月，何时可掇？忧从
中来，不可断绝。越陌度阡，枉用相存。契阔谈（言＋燕），心念旧恩。
月明星稀，乌鹊南飞。绕树三匝，何枝可依？山不厌高，海不厌深。周
公吐哺，天下归心。

　　　　　　　　步出夏门行　　　　曹操

　　东临碣石，以观沧海。水何澹澹，山岛竦峙。树木丛生，百草丰茂。
秋风萧瑟，洪波涌起。日月之行，若出其中。星汉灿烂，若出其里。幸
甚至哉，歌以咏志。

　　　　　　　　步出夏门行　　　　曹操

　　神龟虽寿，犹有竟时；腾蛇乘雾，终为土灰。老骥伏枥，志在千里。
烈士暮年，壮心不已。盈缩之期，不但在天。养怡之福，可得永年。幸
甚至哉，歌以咏志。

　　　　　　　　　　　　　　　　　　　　　晓拂抄